ཕ་ནི་གླ་མིང་མེད་པའི་ཕྱུགས་རིགས་སྨན་པ་དང་གྲས་ཤིག་ཡིན་ཞེས་སྨྲས་ཆོག་དེ་ཡང་གཙོ་བོ་ནི་ཁོང་རང་ཆུང་དུས་འབྲོག་པའི་ཡུལ་དུ་འཚར་བ་དང་།དར་རྗེས་མ་མཐུད་དེ་ཕྱུགས་རིགས་ཀྱི་གཡོག་བྱེད་བྱས་པའི་ལག་ལེན་གྱི་ཉམས་མྱོང་དང་བགས་ཆགས་ཀྱང་ཡིན་སྲིད་མོ།འོན་ཀྱང་ཕྲུགས་རིགས་སྟེན་མཁན་མང་ཆེ་བ་དང་།ཐ་ན་འབྲོག་པ་འབྲོག་ཆེན་ལའང་ཉམས་མྱོང་དང་ནུས་རྩལ་དེ་འདྲ་ཡོད་སྲིད་ཀྱི་མ་རེད།དུད་འགྲོའི་རྐང་ལག་ཆག་འཆིང་བྱ་རྒྱུ་ནི་ལས་སླ་ཤོས་ཀྱི་ཁོངས་སུ་འཇོག་གི་རེད།དུད་འགྲོ་ཆེ་ཆུང་ག་རེ་ཡིན་ནའང་རྐང་ལག་རྡབ་ཆག་བྱུང་ན་པ་ཕས་སྔོན་ལ་རུས་པ་ཆག་པ་དག་ག་ལེར་སྒྲིག་པ་དང་དེ་རྗེས་གྲི་གཞོག་བརྒྱབ་པའི་ཤིང་ལེབ་ཆུ་ངཆུང་ཁ་ཤས་ལྷན་པ་ལྷེབ་ཙམ་ཞིག་གི་སྟེང་དུ་ཚེམ་བུས་གྲལ་བསྒྲིགས་ཏེ་སྦྱར་བ་དེ་ཆག་གནས་སུ་དམ་པོར་དཀྲིས་བཞག་ཚེ་ཟླ་བ་གཅིག་མ་འགོར་བར་་དུད་འགྲོ་དེ་གོམ་པ་སྤོ་ཐུབ་པར་མ་ཟད།སླད་ནས་བཞོན་དང་།རྨོས།ཁལ་གང་ལའང་ཤུགས་རྐྱེན་ཡོང་གི་མེད་པས་གྲོང་ཚོའི་ནང་གི་ཁྱིམ་ཚང་སུའི་དུད་འགྲོར་གནས་ཚུལ་བྱུང་ན་ཁོང་འབོད་རྐྱང་དང་ཁོང་གིས་ཀྱང་ཕེབས་རྐྱང་བྱེད་པར་མ་ཟད།ནད་བཅོས་བྱེད་སྐབས་ཧ་ལས་ན་ཆང་ཕོར་པ་དོ་གསུམ་རེ་དང་མང་ན་ཧུའུ་གང་དོ་རེ་སྦྱིན་བདག་དང་མཉམ་དུ་འཐུང་བ་ལས་སྔ་ཕྱི་བར་གསུམ་དུ་གླ་ཆ་ལེན་རྩིས་བྱེད་ཀྱི་མེད་ལ་སྦྱིན་བདག་གིས་སྤྲོད་རྩིས་ཀྱང་མི་བྱེད་པར་མང་ཆེ་བ་ནི་ཐུགས་རྗེ་ཆེན་པོཙམ་རེད།ཁོང་གི་ཆག་འཆིང་ལག་རྩལ་ནི་ཧ་ལས་དགོས་པ་ཞིག་རེད།ཐེངས་ཤིང་ང་ཚོའི་ཁྱིམ་གྱི་བེའུ་ཞིག་གཡང་ལས་ལྷུང་སྟེ་དཔྱི་མགོ་ཆག་པས་རྣམ་ཀུན་བཞིན་ཆག་འཆིང་བྱེད་ཐབས་བྲལ་ནའང་པ་ཕས་སྔར་བཞིན་པ་ལེབ་ཆུང་ཆུང་ལྷན་པའི་སྟེང་གྲལ་སྒྲིག་པ་དང་ལྷན་པ་དཀྲི་ས་མེད་པས་བེའུ་ཡི་དཔྱི་མགོའི་པགས་པ་ལ་ཨི་ཁུང་ཕུབ་སྟེ་ཤིང་གི་འཛེར་ཆུང་ཞིག་བརྒྱབ་པས་ཡུན་རིང་མ་སོང་བར་རྦད་དེ་དྲག་བསྐྱེད་བྱུང་ནས་རྗེས་སུ་བཞོན་མ་རྩེ་གྲ་ཞིག་ཏུ་གྱུར།བ་ཕྱུགས་དང་ར་ལུག་ལ་རེའུ་དང་རེའུ་ལུ་སྐྱེ་མ་ཐུབ་ནའང་པ་ཕར་སྐད་གཏོང་གི་ཡོད་པས་ཁོང་གིས་ལག་པས་འཐེན་ནས་སྐྱེ་ཐུབ་ན་དེ་ལྟར་འཐེན་ཏེ་སྐྱེ་བ་དང་།གཏན་ནས་སྐྱེ་མ་ཐུབ་པར་ད་དུང་ཨ་མ་དེར་ཉེན་ཁ་ཡོད་སྐབས་ཁོང་གིས་བློ་ཁོག་ཆེན་པོས་བེའུའམ་རེའུ་ལུ་མངལ་ནང་ལྷུ་ལག་ཕྲལ་ཏེ་བཏོན་ནས་རྒན་པ་དེ་སྐྱོབ་གྱི་ཡོད་པས་ཚང་མས་ཧ་ལས་ལས་བྱེད་པ་དང་སེམས་འགུལ་དང་བཅས་དེང་སང་གི་ཕྱུགས་རིགས་སྨན་པས་ཅི་བྱེད་ཅེས་ཤོད།གྲོང་གསེབ་ཏུ་དུད་འགྲོ་མང་བ་དང་།ལྷག་པར་དུ་ཁོ་བོའི་ཕ་ཡུལ་ནི་ས་མ་འབྲོག་ཡིན་པས་ཁྱིམ་ཚང་མང་མར་ཕྱུགས་རིགས་སྣ་ཚོགས་ཡོད་པ་དང་གནས་ཚུལ་ཡང་འདྲ་མི་འདྲ་ཐོན་གྱི་ཡོད་ཅིང་།བ་མོ་ཁ་ཤས་ལ་བེའུ་སྐྱེས་རྗེས་བུ་སྣོད་ཕྱིར་ཐོན་གྱི་ཡོད་པ་དང་དེ་དུས་ཕྱུགས་རིགས་སྨན་པར་སྐད་བཏང་ཚེ་ཁབ་བརྒྱབ་ནས་ལམ་སང་དྲག་ཐུབ་ཀྱང་འོ་མ་སྐམ་གྱི་ཡོད་པས་སྔར་བཞིན་པ་ཕར་སྐད་གཏོང་གི་ཡོད་པས།ཕས་སྔོན་ལ་བུ་སྣོད་གནས་སུ་བླུགས།དེ་རྗེས་སྐུད་པའི་གྲུ་གུ་རན་པོ་ཞིག་གིས་བཀག་བཞག་ཕྱིན་ཡུན་རིང་མི་འགོར་བར་དྲག་སྐྱེད་ཡོང་བ་དང་།དྲག་སྐྱེད་བྱུང་མཚམས་གྲུ་གུ་རང་བཞིན་གྱིས་ཕྱིར་ཐོན་པ་དང་འོ་མ་ཡང་མ་བསྐམས་པར་བཞོན་མ་སྔར་བཞིན་འཇོ་རྒྱུ་ཡོང་གི་ཡོད།